Il-bieraħ kellna konferenza stampa mill-Partit Nazzjonalista dwar l-iskandlu kbir tal-Vitals u Steward Health Care. Din il-konferenza stampa tal-Partit Nazzjonalista ġiet indirizzata minn Adrian Delia u Karol Aquilina. Meta rajt hekk għidt fl-aħħar hemm xaqq ta' tama. Hemm rikonċiljazzjoni għaliex Delia u Aquilina peress li dawn kienu fuq żewġ naħat differenti fil-Partit Nazzjonalista. Imma ma domx ma ndunajt li kont żballjat. Dan ħareġ ċar mill-mod kif din il-konferenza stampa kienet irrappurtata minn NET News. Jekk tara NET News taħseb li l-ġlieda kontra l-Vitals qed issir minn Karol Aquilina waħdu. Hija tal-mistħija kif l-istazzjon tal-Partit Nazzjonalista jirrapporta jqiegħed dan l-emfasi kollu fuq Karol Aquilina meta fil-verita' kien Adrian Delia l-bniedem li xpruna dan kollu. Fi kliem ieħor ma tqiegħedx lil Karol Aquilina biex jiċċerja konferenza bħal din. L-importanza kellha tkun fuq Adrian Delia u mhux Karol Aquilina. Dan is-sit jinsab infurmat li l-ħaddiema ta' Net News kellhom jobdu l-istruzzjonijiet ta' xi ħadd mit-tielet sular tad-Dar Ċentrali fejn hemm it-tmexxija tal-Partit Nazzjonalista biex inaqqsu kemm jistgħu l-impatt li Adrian Delia jista' jkollu fuq il-votant Nazzjonalista. Is-strateġija fit-tielet sular hija li akkost ta' kollox jippruvaw joskuraw kemm jistgħu lill-ex-Kap Nazzjonalista Adrian Delia. Fuq kollox, l-istrateġija bħal issa hija, li l-mertu dwar il-kxif ta' dan l-iskandlu li jinvolvi lil Vitals u Steward Health Care jieħduh ta' Repubblika u sħabhom li ma għandhom x'jaqsmu xejn dwar l-investigazzjoni fuqu. B'turija ta' għaqda u kif kien wiegħed wara l-elezzjoni għal kap, Adrian Delia aċċetta li jpoġġi għall-konferenza tal-aħbarijiet ma' Karol Aquilina. Ma nistgħu qatt ninsew li Karol Aquilina kien il-persuna li l-aktar li ħadem biex itajjar lil Adrian Delia minn kap. Imma biex l-istorja tkun iktar insolenti u biex tgħaxxaq kollox, il-konferenza kienet dwar l-iskandlu tal-Vitals. Bil-fors ikollok tfakkar li Adrian Delia waħdu, wassal il-kwistjoni serja tal-isptarijiet ta' Malta u Għawdex sa quddiem il-qrati, u nerġgħu nirrepetu waħdu. Kien hu li żamm din il-kwistjoni ħajja u fuq l-agenda politika. Dan għamlu minkejja l-gambetti li sab mingħand is-suppost kollegi tiegħu li kienu nies bħal Karol Aquilina. Minflok ma wrew rispett lejn ex-Kap u l-bniedem li tella' l-issue tal-isptarijiet fl-aġenda tal-pajjiz, Netnews taw prominenza lil Karol Aquilina li f'din il-kwistjoni meta huwa qatt ma għamel xejn dwarha. Li kieku riedu jkunu serji u li kieku riedu jiġu emmnuti, il-ġurnalisti tal-brigata li tagħti sopport lir-Repubblika misshom staqsew lil Aquilina bħala avukat x'wassal li hu kien wieħed minn dawk fil-grupp parlamentari li għażel ma jpoġġix ismu fil-kawża kontra Vitals u Steward. Li riedu jilgħabu l-logħba sewwa kienu jistaqsu lil Aquilina jiddikjara għaliex issa, wara daqshekk xhur u snin, qed jieħu nteress fis-saga tal-isptarijiet. Setgħu staqsewh fejn kien Aquilina matul dawn l-aħħar xhur meta Adrian Delia kien waħdu jikkumbatti kontra kulħadd għall-ġid tal-poplu kollu Malti u Għawdxi. Setgħu jistaqsuh ukoll kif qatt ma attenda għal ebda seduta li ffaċċja Adrian Delia waħdu l-qorti. Setgħu staqsew lil Aquilina jekk qattx indenjaw ruħu jmur jagħti appoġġ lill-kollega tiegħu. Jidher li ġejja l-elezzjoni għax bdew l-attakki fuq Adrian Delia u l-inċens fuq il-Blue Heroes li ħlief lilhom m'għadekx tara u tisma' fil-media tal-Partit Nazzjonalista.